L'estadística de població amb discapacitat constitueix el resultat dels treballs d'explotació d'una base de dades que es nodreix de la informació registrada als serveis de valoració i orientació dependents de l'Institut Català d'Assistència i Serveis Socials.
Aquests serveis duen a terme actuacions encaminades a la consecució dels beneficis assistencials i econòmics de les persones amb discapacitat, com també de les tasques d'orientació i d'atenció a persones amb discapacitat, a les seves famílies i als i les professionals.
La valoració de la discapacitat s'ajusta a la regulació fixada pel Reial decret 1971/1999, de 23 de desembre, de procediment per al reconeixement, la declaració i la qualificació del grau de minusvalidesa (BOE número 22, de 26 de gener de 2000).
Aquesta disposició té per objecte regular el reconeixement del grau de discapacitat, establir nous barems aplicables, determinar els òrgans competents per fer el reconeixement esmentat i el procediment que cal seguir, tot plegat amb la finalitat que la valoració i la qualificació del grau de discapacitat que afecti la persona sigui uniforme a tot el territori estatal, i garanteixi la igualtat de condicions per a l'accés dels ciutadans als beneficis, els drets econòmics i serveis que els organismes públics atorguin.
D'aquesta manera, el Reial decret estableix els barems amb criteris tècnics per valorar la discapacitat, així com els que determinaran la necessitat del concurs d'una altra persona per fer els actes més essencials de la vida diària i les dificultats per utilitzar els transports públics col·lectius d'acord amb el model proposat per la classificació internacional de les deficiències, discapacitats i disminucions de l'OMS.
La classificació internacional de l'OMS defineix la "discapacitat" com la restricció o l'absència de la capacitat que té un ésser humà per fer una activitat en la forma o dins del marge que es considera normal.
Per tant, la gravetat de les limitacions per a les activitats és el criteri fonamental que s'ha utilitzat per elaborar aquests barems.
La tipologia que s'explota estadísticament en aquest document engloba els col·lectius següents: físics –motòrics i no motòrics–, visuals, auditius, psíquics i malalts mentals.
A les taules s'inclou l'apartat "no consta", en el qual es recullen aquelles codificacions que no es poden incloure en cap d'aquests grans grups.
Pel que fa al grau de la discapacitat, en el present treball es distribueix en tres grans grups.
El primer agrupa graus de discapacitat entre el 33% i el 64%, en el qual s'inclouen persones amb discapacitat amb un nivell d'autonomia personal prou important per inserir-se socialment i laboralment, si més no, en un sistema de treball protegit.
El segon grup aplega graus de discapacitat entre el 65% i el 74%; en aquest bloc es compten persones que, en termes generals, presenten més dificultats per aconseguir una integració social i laboral plena.
En l'actualització de les dades referents a l'Estadística de persones amb discapacitat, 2009, s'han mantingut els trams d'edat que s'exploten estadísticament des del 2004 per tal d'oferir una informació més ajustada per a la planificació i l'assignació de recursos i serveis a les persones amb discapacitat, amb l'objectiu de respondre a les necessitats educatives, socials, laborals i sanitàries que es presenten al llarg de la seva vida.
També es presenten les variables corresponents als barems de dificultat de mobilitat i de necessitat de tercera persona, en el sentit de si d'aquests s'ha emès un informe favorable.
Finalment, s'inclou una taula que detalla el creuament de totes aquestes variables: tipologia, grau, sexe i franges d'edat.